Alex Berardinelli

Alexander Berardinelli (s. 1. heinäkuuta 1995 Greensburg, Pennsylvania, Yhdysvallat) on yhdysvaltalainen jääkiekkoilija, joka pelaa Saksan toiseksi korkeimmalla sarjatasolla DEL2-liigan Eisbären Regensburgissa. Hän on pelipaikaltaan keskushyökkääjä, mutta Berardinelli osaa pelata myös laidassa.
Ura.
Juniori- ja yliopistovuodet.
Berardinelli aloitti jääkiekkoilun nelivuotiaana. Hän kävi high schoolin Franklin Regional High'ssa ja pelasi vuosina 2010–2012 Pittsburgh Jr. Penguinsin joukkueessa, jälkimmäisenä kautena NA3HL-junioriliigassa. Kaudeksi 2012–2013 Berardinelli siirtyi samassa sarjassa pelaavaan Three Rivers Vengeanceen. Hän oli joukkueen paras maalintekijä ja toiseksi paras pistemies Nick Vecchion jälkeen tehoilla 32+32=64. Berardinelli jakoi NA3HL:n maalipörssin viidennen sijan Carolina Thunderbirdsin Cameron Dimmittin kanssa ja pistepörssin yhdeksännen sijan North Iowa Bullsin Eric Behrendin kanssa. Hän voitti myös Vengeancen sisäisen tehotilaston lukemalla +29. Berardinelli valittiin kauden päätteeksi liigan toiseen tähdistökentälliseen.
Kauden 2013–2014 Berardinelli vietti Pittsburgh Vengeancen NA3HL-joukkueessa. Hän oli suurimman osan kaudesta sivussa loukkaantumisen vuoksi, kunnes Berardinelli palasi kaukaloihin maaliskuussa 2014 ja pelas runkosarjassa kolme ottelua. Toukokuussa 2014 hän teki varaamattomana pelaajana ns. "tender-sopimuksen" NAHL-junioriliigassa pelaavan Michigan Warriorsin kanssa. Berardinelli oli kaudella 2014–2015 joukkueen toiseksi paras maalintekijä ja kolmanneksi paras pistemies tehoilla 15+15=30. Kaudeksi 2015–2016 hän siirtyi samassa liigassa pelaavan Lone Star Brahmasin riveihin. Berardinelli voitti joukkueen sisäisen piste- ja maalipörssin tehoilla 33+22=55 sekä sisäisen tehotilaston lukemalla +21. Hän sijoittui koko NAHL:n maalipörssissä kolmanneksi edellään vain Fairbanks Ice Dogsin Todd Burgess ja Odessa Jackalopesin Hampus Sjödahl. Berardinelli valittiin kauden päätteeksi liigan ensimmäiseen tähdistökentälliseen ja eteläisen divisioonan tähdistökentälliseen.
Vuosina 2016–2020 Berardinelli kävi Colorado Collegen yliopistoa. "Sophomore-vuotenaan" 2017–2018, 28. lokakuuta 2017 pelatussa ottelussa Pohjois-Dakotaa vastaan hän teki kauden ainoaksi jääneen maalinsa, jota tuulettaessaan Berardinelli törmäsi epäonnisesti laitaan, kaatui ja loukkasi olkapäänsä. Hän oli sivussa kaksi seuraavaa ottelua, joiden jälkeen Berardinelli pelasi neljä ottelua, kunnes St. Cloudia pelatussa ottelussa hän loukkasi olkapäänsä uudelleen taklaustilanteessa. Berardinellin kausi jäi lopulta vain 12 ottelun mittaiseksi. "Senior-vuotenaan" 2019–2020 hän toimi CC:n kapteenina.
Ammattilaisura.
Heinäkuussa 2020 Berardinelli teki sopimuksen ECHL-joukkue Wichita Thunderin kanssa. Hän pelasi siellä koronaviruspandemian vuoksi vasta joulukuussa käynnistyneellä kaudella 2020–2021 yhden ottelun, kunnes tammikuussa 2021 Berardinelli siirtyi SPHL-joukkue Knoxville Ice Bearsiin. Reilu kaksi viikkoa myöhemmin seura lainasi hänet ECHL-joukkue Tulsa Oilersiin, jossa Berardinelli pelasi viisi ottelua ilman tehopisteitä. Maaliskuussa hän siirtyi jatkamaan SPHL-pelejään Huntsville Havociin. Beradinelli pelasi liigassa kauden aikana yhteensä 20 runkosarjaottelua tehopistein 7+4=11 ja kaksi pudotuspeliottelua tehden yhden maalin. 
Syyskuussa 2021 Berardinelli palasi vuoden mittaisella sopimuksella Wichita Thunderiin. Hän ei ehtinyt pelata joukkueessa otteluakaan, kun lokakuussa Thunder kauppasi Berardinellin Norfolk Admiralsiin vaihdossa hyökkääjä Taylor Rossiin. Kausi 2021–2022 hänellä jäi kuitenkin vain kymmenen ottelun mittaiseksi jo Berardinellin kolmannen leikkaushoitoa vaatineen olkapäävamman vuoksi.
Kaudeksi 2022–2023 Berardinelli siirtyi vuoden mittaisella sopimuksella Ranskan Ligue Magnusin Scorpions de Mulhouseen. Hän pelasi runkosarjassa 33 ottelua tehopistein 10+22=22. Pudotuspeleissä Berardinelli pelasi viisi ottelua tehopistein 4+1=5. Hän oli Mulhousen paras maalintekijä. Berardinelli pelasi myös neljä Ranskan Cupin ottelua tehopisten 3+1=4.
Berardinelli siirtyi kaudeksi 2023–2024 vuoden mittaisella sopimuksella Mestis-joukkue Iisalmen Peli-Karhuihin. Hän teki runkosarjassa 48 ottelussa tehot 28+25=53, joilla Berardinelli voitti koko sarjan maalipörssin ja hänet palkittiin Jouni Rinne -palkinnolla. Berardinelli oli myös IPK:n toiseksi paras pistemies Ludwig Perssonin jälkeen ja hän sijoittui Mestiksen pistepörssissä kuudenneksi. Berardinelli voitti myös sarjan voittomaalipörssin yhdeksällä osumallaan. Pudotuspeleissä hän teki 20 ottelussa tehot 8+13=21, joilla Berardinelli jakoi Mestiksen syöttöpörssin voiton joukkuetoverinsa Austin Algerin ja Ketterän Ossi-Petteri Jaakolan kanssa sekä sijoittui pistepörssissä toiseksi Algerin jälkeen. Neljännessä finaaliottelussa 13. huhtikuuta 2024 vieraissa Imatran Ketterää vastaan hän teki ylivoimalla IPK:n 1–5-voittoon päättyneen ottelun voittomaalin. Berardinelli sai ottelussa myös kakkosyöttöpisteen Pekka Suhosen tekemään ylivoimamaaliin. IPK siirtyi ottelusarjassa 3–1-johtoon. Berardinelli voitti kauden päätteeksi Mestiksen mestaruuden. 
Kaudeksi 2024–2025 Berardinelli siirtyi 1+1-vuotisella sopimuksella SM-liigajoukkue Mikkelin Jukureihin. Joukkuetta siirtyi myös valmentamaan hänelle IPK:sta tuttu Marko Tuomainen. Berardinelli pelasi 50 runkosarjaottelua tehopistein 4+16=20 ja viisi playout-ottelua tehden kaksi syöttöpistettä. Maaliskuussa 2025 Jukurit käytti hänen sopimuksessaan olleen option ja teki Berardinellin kanssa vuoden mittaisen jatkosopimuksen. Jo toukokuussa hänen sopimuksensa kuitenkin purettiin yhteisymmärryksessä.
Kesäkuussa 2025 Berardinellin uutisoitiin siirtyvän kaudeksi 2025–2026 vuoden mittaisella sopimuksella Saksan toiseksi korkeimmalle sarjatasolle DEL2-liigan Eisbären Regensburgiin.
Pelityyli.
Berardinelli pelasi juniorina pääasiassa vasempana laitahyökkääjänä, mutta viimeisellä yliopistokaudellaan hän siirtyi enemmän keskushyökkääjän pelipaikalle. Berardinellin mukaan hänen yliopistovalmentajansa arvosti hänen puolustuspeliään ja halusi hänen paikkaavan joukkueensa puutteellista sentteriosastoa. Berardinelli on sittemmin jatkanut ammattilaisurallaan pääasiassa keskushyökkääjänä.
Berardinelli on mainunnut vahvuuksikseen heti luisteluvoiman ja -nopeuden. Hän on kertonut pyrkivänsä pelaamaan viisaasti sekä puolustus- että hyökkäyssuuntaan. Puolustusvastuun lisäksi Berardinelli on kertonut haluavansa pelata tehokkaasti myös hyökkäyssuuntaan. Hän on kertonut myös työmoraalin ja asenteen merkityksestä pelaamisessaan.
Berardinelli on maininnut nuorempana hänen suosikkipelaajakseen Jaromír Jágrin.